
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                     Bucureşti, 24.11.2009
                      Nr.  Pl-x  581/2009
	                                                                           Bucureşti, 10.05.2006

                                                                           Nr.  Pl.x – 289/2006


RAPORT 
              asupra propunerii legislative pentru modificarea şi completarea Legii nr.61/1991 pentru sancţionarea faptelor de încălcare a unor norme de convieţuire socială, a ordinii şi liniştii publice
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea Legii nr.61/1991 pentru sancţionarea faptelor de încălcare a unor norme de convieţuire socială, a ordinii şi liniştii publice, trimisă cu adresa Pl-x 581 din 4 noiembrie 2009, înregistrată sub nr. 31/1036 din 5 noiembrie 2009.    
Potrivit dispoziţiilor art. 75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Consiliul Legislativ a avizat favorabil iniţiativa legislativă, conform avizului nr. 475 din 12 mai 2009.

Guvernul, prin punctul de vedere  transmis cu adresa nr. 1475 din 9 iunie 2009, nu  susţine adoptarea acestei iniţiative legislative.

Comisia pentru apărare, ordine publică şi siguranţă naţională a avizat negativ propunerea legislativă, conform adresei nr. 32/580 din 11 noiembrie 2009.
Iniţiativa legislativă supusă dezbaterii are ca obiect de reglementare modificarea şi completarea Legii nr.61/1991 pentru sancţionarea faptelor de încălcare a unor norme de convieţuire socială, a ordinii şi liniştii publice, în sensul prevederii
drept
contravenţie a
tulburării,
fară drept, a liniştii locuitorilor prin curse neautorizate,
acrobaţii
ori
alte
manifestări zgomotoase cu autoturisme şi motociclete.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat iniţiativa legislativă susmenţionată, în şedinţa din 24 noiembrie 2009. 

La lucrările Comisiei a participat, în calitate de invitat, din partea Ministerului Administraţiei şi Internelor, doamna Alexe Irina  – secretar de stat.

 În urma examinării oportunităţii iniţiativei legislative şi a opiniilor exprimate de către membrii Comisiei şi de către invitat, s-a constatat că propunerea legislativă  nu se justifică pentru următoarele considerente:
- Soluţia este deja reglementată în cuprinsul Ordonanţei de Urgenţă a Guvernului nr.195/2002 privind circulaţia pe drumurile publice, republicată, cu modificările şi completările ulterioare, deoarece dispoziţiile prevăzute în acest act normativ au ca scop „ asigurarea desfăşurării fluente şi în siguranţă a circulaţiei pe drumurile publice, precum şi ocrotirea vieţii, integrităţii corporale şi a sănătăţii persoanelor participante la trafic sau aflate în zona drumului public, protecţia drepturilor şi intereselor legitime ale persoanelor respective, a proprietăţii publice şi private, cât şi a mediului".
De altfel, art. 52 din Ordonanţa de urgenţă a Guvernului nr. 195/2002 interzice „desfăşurarea de concursuri, antrenamente ori întreceri pe drumurile publice, cu excepţia celor autorizate de administratorul drumului respectiv şi avizate de poliţia rutieră", fiind sancţionată, potrivit art. 92 alin. (3) din acelaşi act normativ astfel: „ Organizarea sau participarea, în calitate de conducător de vehicul sau de animale, la întreceri neautorizate pe drumurile publice se pedepseşte cu închisoare de la 3 luni la 2 ani sau cu amendă".

- Totodată, există temei legal pentru sancţionarea celor ce participă sau organizează curse neautorizate pe drumurile publice, iar o reglementare aproape similară cu cea existentă în Ordonanţa de urgenţă a Guvernului nr. 195/2002 ar conduce la un paralelism legislativ de natură să creeze neclarităţi în procesul de aplicare a sancţiunilor, paralelism interzis de art. 15 din Legea privind normele de tehnică legislativă pentru elaborarea actelor normative nr. 24/2000, republicată, cu modificările şi completările ulterioare.
- Este de menţionat şi faptul că, la nivelul Ministerului Administraţiei şi Internelor se află în curs de elaborare proiectul de lege privind ordinea şi liniştea publică, ale cărui principale prevederi au ca obiect:

· stabilirea faptelor de natură contravenţională în mod distinct, pe genuri de
contravenţii, din punct de vedere al obiectului juridic sau material căruia i se aduce atingere;

· delimitarea clară a faptelor contravenţionale de infracţiunile prevăzute în
diferite acte normative;

· stabilirea unui regim sancţionator clar pentru fiecare faptă în parte;

· stabilirea unor măsuri procedurale care să permită probarea acestor fapte.
Faţă de aceste considerente, în urma examinării iniţiativei legislative şi a opiniilor exprimate de către membrii Comisiei şi de către invitat, s-a hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea şi completarea Legii nr.31/1991 pentru sancţionarea faptelor de încălcare a unor norme de convieţuire socială, a ordinii şi liniştii publice.
Din numărul total de 25 membri ai Comisiei juridice, de disciplină şi imunităţi au participat la dezbateri 14 deputaţi.

În raport cu obiectul şi conţinutul său, propunerea legislativă face parte din categoria legilor organice. 

              VICEPREŞEDINTE,                                      SECRETAR,

               Florin IORDACHE                               Gabriel ANDRONACHE
      Consilier,

Iuliana Fuiorea

